**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

|  |  |
| --- | --- |
| **Ügyiratszám:**  | **K/723-7/2022.** |

**J E G Y Z Ő K Ö N Y V**

Készült **2022. április 21-én 8:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Gelencsér Attila, Molnár Zoltán és Dr. Koczor Gábor
* Dr. Zalán Gábor jegyző,
* Dr. Nagy Edina aljegyző,
* Cserpánné dr. Dömötör Ramóna igazgatási osztályvezető helyettes
* Cserkutiné Stipsics Edina osztályvezető,
* Raposa Helga intézményvezető,
* Pócza István Zoltán intézményvezető,
* Révész József intézményvezető,
* Lajos Tiborné intézményvezető,
* Kövesdi Gáborné intézményvezető helyettes,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Velkyné Ball Andrea és Keszei Balázs igazoltan távol vannak. **Fekete-Pataki Edit** bizottsági elnök megállapítja, hogy a bizottság **4 fővel határozatképes.**

**Fekete-Pataki Edit** bizottsági elnök kéri a 4. napirendi pontban szereplő Bölcsődei ellátásokkal kapcsolatos döntések a 3. napirendi pontként kerüljön megtárgyalásra, Kövesdi Gáborné intézményvezető helyettes munkahelyi elfoglaltságai miatt.

**Fekete-Pataki Edit** szavazásra bocsátja a módosított napirendet, amit a bizottság egyhangúlag, **4 igen** szavazattal elfogad.

**N A P I R E N D:**

1. Beszámoló a Jurisics-vár Művelődési Központ és Várszínház legutóbbi beszámolója óta eltelt időszakban végzett munkájáról

Előterjesztő: Pócza István Zoltán igazgató

1. Beszámoló a „Kőszeg és Vidéke” lap elmúlt két évi munkájáról

Előterjesztő: Pócza István Zoltán felelős kiadó, Kámán Zoltán felelős szerkesztő

1. Bölcsődei ellátással kapcsolatos döntések

Előadó a polgármester nevében: Kovács-Mezei Virág igazgatási osztályvezető

1. Beszámoló a 2021. évben végzett gyermekvédelmi munkáról

Előadó a polgármester nevében: Kovács-Mezei Virág igazgatási osztályvezető

1. Beszámoló a Kőszegi Szociális Gondozási Központ 2021. évi szakmai munkájáról

Előterjesztő: Raposa Helga intézményvezető

1. Beszámoló a Kőszegi Városi Múzeum, Könyvtár és Levéltár legutóbbi beszámolója óta eltelt időszakban végzett munkájáról

Előterjesztő: Révész József igazgató

1. **napirendi pont**

**Beszámoló a Jurisics-vár Művelődési Központ és Várszínház legutóbbi beszámolója óta eltelt időszakban végzett munkájáról**

**Előterjesztő: Pócza István Zoltán igazgató**

**Pócza István Zoltán** röviden ismerteti az előterjesztést, melyet nem kíván kiegészíteni. Kérdésekre szívesen válaszol.

**Fekete-Pataki Edit** érdeklődik, hogy mi a feltétele, hogy a Jurisics-vár Művelődési Központ és Várszínház szakmai gyakorló hely legyen?

**Pócza István Zoltán** elmondja, hogy ez szakmától függ. Közművelődési területen akadály nincsen, azonban az újabb rendelkezések értelmében az iparkamarai támogatások felvételének a követelménye, hogy ők maguk egyfajta vállalkozás legyenek. Ez miatt az elmúlt években gyakorló helyet tudtak biztosítani, azonban ezt most már nem teszi lehetővé.

**Molnár Zoltán** hozzáfűzi, hogy munkaerőhiány van minden területen, főleg a nyári időszakban. Érdeklődik, hogy egyetemi képzés keretében esetleg nem lehetne-e megoldani?

**Pócza István Zoltán** röviden ismerteti aJurisics-vár Művelődési Központ és Várszínház jelenlegi helyzetét. Három állashelyet nem tudnak betölteni, technikai munkatársat keresnek. Folyamatosan hirdetnek, keresnek munkavállalókat, azonban a kiszámíthatatlan munkaidő és a garantált bérminimum miatt előre láthatóan nincs jelentkező. Emellett gazdasági tevékenységet végző pozíciókára is keresnek munkavállalókat. A tapasztalat, hogy sokkal jobb bérekkel el tudnak menni kiszámítható munkaidőben dolgozni. Természetesen náluk a túlmunka ki van fizetve, de mivel nem tud előre tervezni, ezért nem is vállalja el a munkát. Ez egy bizalmi munkahely, több milliós értékkel dolgoznak. A munkavállaló minden területen kell, hogy alapismeretekkel rendelkezzen. Kertészt nem tud felvenni. Kapnak segítséget két középiskolás személyében, de ők is akkor tudnak segíteni amikor nincs kötelezettségük. Sajnálatosan 3 embert nem lehet csak úgy pótolni.

**Molnár Zoltán** kérdezi, hogy nyári diákmunka bevonására van-e lehetőség?

**Pócza István Zoltán** elmondja, hogy vannak és jönnek, de az a tapasztalat, hogy nagy feladatokat nem lehet rájuk bízni. Mire elmagyarázza, letelik az 50 óra.

**Fekete-Pataki Edit** megkérdezi, amennyiben egy városi rendezvény nem kerül megrendezésre, ki dönt erről?

**Pócza István Zoltán** elmondja, hogy minden ilyen esetben a Polgármester úrral egyeztetnek.

**Fekete-Pataki Edit** elmondja, hogy korábban is felmerült a defibrillátor áthelyezése, mivel a zárt kapuk közül nehezebb kivenni. Érdeklődik, hogy megtörtént-e az áthelyezés, vagy kérhető-e a nyitott kapu környékére való áthelyezését.

**Pócza István Zoltán** tájékoztatást ad, hogy közös döntés értelmében került a jelenlegi helyére. Nincs információja az áthelyezésével kapcsolatban. A kapu reggel 6.00-tól este akár 10.00-ig is nyitva van. A vár sok rendezvénynek ad helyet, sokan megfordulnak, ezen elgondolásból került a jelenlegi helyére. A döntésnek örült, azonban ez nem az ő, hanem a jelajánló és a „Segítő kéz Alapítvány” javaslatára történt.

**Fekete-Pataki Edit** megjegyzi, hogyjobb helye lenne egy kapuval előbbre.

Ezt követően beszéltek a Kőszegen elhelyezett defibrillátorokról, valamint egy alkalmazásról, mely segít a legközelebbi defibrillátor helyének megmutatásában.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**32/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Jurisics-vár Művelődési Központ és Várszínház intézményi beszámolóját fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a „Kőszeg és Vidéke” lap elmúlt két évi munkájáról**

**Előterjesztő: Pócza István Zoltán felelős kiadó, Kámán Zoltán felelős szerkesztő**

**Pócza István Zoltán** röviden elmondja, hogy betegség miatt a felelős szerkesztő, Kámán Zoltán nem tud megjelenni az ülésen. Ezt követően ismerteti az előterjesztést, a pandémia okozta hátrányokat. A lap nem szűnt meg, kevesebb oldalon jelent meg, kevesebb forrásból kellett gazdálkodniuk. A darabszám visszaállását követően a hirdetők is visszajöttek. A gazdasági mutatók tekintetében a nehéz helyzetben sem halmozott fel nagyobb veszteséget, mely köszönhető az újságírói díjak stagnálásának. A kisebb települések maguk vállalták a terjesztést. Kiemeli, hogy személy szerint hiányolja a szerkesztési üléseket, hiszen a feladatok elosztásával hatékonyabban lehetne a munkát elvégezni. Sajnos mindenben egyszemélyi döntés van. Kámán Zoltán mindig annyira friss és naprakész akar lenni, hogy az utolsó pillanatban áll össze a lap, mely miatt fogalmazási problémák tapasztalhatók. Az újságban kevésnek tartja Németh Iván eseményfotós képeit. Viták és jobbító szándékú vélemények vannak, de ebből sértődések keletkeznek. A lap megjelenésének van értelme, látják, olvassák a lapot, mely nagy értéket képvisel.

**Dr. Koczor Gábor** úgy gondolja, hogy egy laikus, egyszerű olvasó nem veszi észre a hibákat. Tartalmát olvassa, mindig várja a következő számot, egy átlagos olvasó nem kritikus.

**Molnár Zoltán** hozzáfűzi, hogy több helyi (Sárváron, Bükön, Répcelakon) újságot is látott és sok helyen közel a 90%-a csupán hirdetésből áll. Érdeklődik, hogy ki mondja meg, mely cikk mehet, illetve nem az újságba?

**Pócza István Zoltán** elmondja, hogy a felelős szerkesztő dolga.

**Molnár Zoltán** szerint ez a kiadó felelőssége lenne.Érdeklődik, hogy a beérkezett cikkeket ki szerkeszti, lektorálja?

**Pócza István Zoltán** röviden ismerteti a felelős kiadó, valamint a felelős szerkesztő feladatait. Vannak hibák ezért is javasolta jobbító szándékkel a Polgármester úrnak, hogy kezdeményezzen egy beszélgetést a felelős szerkesztővel, nem megsértve a lap függetlenségét. Úgy gondolja, hogy ha többen dolgoznának a lapon, ha többen átolvasnák, kevesebb lenne a hiba lehetősége, szebbek lennének a megfogalmazások is. Előfordul, hogy a kiadás előtt derül ki, hogy a megadott karakter kevesebb lesz, ez megnehezíti a szerkesztő feladatát is és növeli a hibázás lehetőségét. Kiadóként úgy gondolja nincs szégyellni valójuk, a lap színes, tartalmas, jó a papír minősége, jó a terjesztés, csupán a jobbító szándék fogalmazódik meg az emberben, de ha többen dolgoznának, annál jobb lenne.

**Dr. Zalán Gábor** is megerősíti az elhangzottokat.A diktafonból írt cikkek nem minden esetben helytállóak, így a szakmai segítség felajánlása megtörtént a hivatal részéről. A jegyzői közlemény megírásában nem engednek javítást. Az önkormányzati hírt mindenképp szeretnék látni, a tartalmát illetően az jelenjen meg, ami valójában a döntés. A lapot Kámán Zoltán a „saját gyerekének” érzi, a felesége is sok alkalommal besegít a tördelésben. Számtalan ütközésük van Zoltánnal, ugyanakkor a gazdasági mutatók magukért beszélnek.

**Gelencsér Attila** érdeklődik, hogy a szerkesztői bizottság tagjai: Tóth Árpád Ferenc és Hani Tibor mennyire szólnak bele a feladatokba, vagy csupán a saját cikkeiket írják meg.

**Pócza István Zoltán** röviden ismerteti a múlt és a jelen szerkesztési folyamatokat. A megbeszélések megszűntek, döntés egyszemélyben a Zoltáné. A kollégák is panaszkodnak, hogy nem jutnak munkához, mivel Zoltán intéz mindent. Úgy gondolja, hogy a szerkesztési munka sokat segítene, azonban jelen állás szerint a sietség és kapkodás a minőség rovására megy. Javító szándékkal jelzéseket tettek, azonban Kámán Zoltán ezt bántónak érzi, ő csupán a lap függetlenségét akarja védeni.

**Gelencsér Attila** úgy gondolja, hogy a lap függetlensége nem csorbulna. Amennyiben a szerkesztőségi munka szerkesztőségi munka lenne, a szerkesztő bizottság tagjai is jobban kivennék részüket, ezáltal a feladatok is el lennének osztva. Javasolja, hogy ez egy határozati javaslatban is legyen megfogalmazva.

**Dr. Zalán Gábor** elgondolását az írott sajtóról röviden ismerteti.Idősödik a lakosság, ők még megszokták, hogy újságból értesüljenek a hírekről, aminek hír értéke van és nem a szomszéd mondott el másfél hete. El tudja fogadni, hogy akkor jó egy újság, ha tényleg még az aktualitások is belekerülnek, ami az utolsó pillanatban születik, azonban ez szerkesztési és helyesírási hibákat von maga után. Egy szerkesztő bizottság akkor tudna jól és jobban működni, ha rugalmasak lennének és bármikor összehívhatóak lennének. Azonban, ha egy héttel előtte összehívva megbeszélik, én ezt akarom megjelentetni, azt még ott átbeszélik, lefixálják, megjelenik rá két hétre, az már nem hír. Úgy gondolja, hogy Kámán Zoltán a testületi ülésen is hasonló érveket fog mondani.

**Gelencsér Attila** érti, de szerinte az aktualitás nem az egész lap terjedelmére terjed ki. Nagyon szép és kulturált az újság, azonban a probléma egyszemélyi.

**Molnár Zoltán** beismeri, hogy tárgyi tévedésben van. Ha ez önkormányzati lap lenne, nem lenne független. Hallotta és úgy is gondolja, hogy egy újság attól lesz színes, ha többen írnak benne. A direkt közléseket azonban zavarosnak gondolja.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**33/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg és Vidéke lapról szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Bölcsődei ellátással kapcsolatos döntések**

**Előadó a polgármester nevében: Kovács-Mezei Virág igazgatási osztályvezető**

**Cserpánné dr. Dömötör Ramóna** röviden elmondja, hogy Kőszeg Város Önkormányzatának Képviselő-testülete döntött arról, hogy a **horvátzsidányi bölcsődét** feladatellátási szerződés alapján 2022. szeptember 1-től a Kőszeg Meseváros Óvoda és Bölcsőde telephelyeként kívánja fenntartani. A feladatellátási szerződés tervezetét elkészítették. Az előzetes egyeztetések alapján a horvátzsidányi bölcsőde működési területe Horvátzsidány és Peresznye községek közigazgatási területe lesz. Ennek megfelelően a feladatellátási szerződést Horvátzsidány és Peresznye községek önkormányzataival kötik meg 5 évre. Horvátzsidányi javaslatra a telephelyként működő intézmény a Kőszeg Meseváros Óvoda és Bölcsőde Horvátzsidányi Tücsök Bölcsődéje elnevezést kapja. A bölcsőde 14 fővel fog üzemelni. Az alapitó okirat módosításával az Intézmény javaslata alapján a kőszegi bölcsőde 2022. szeptember 1. napjától a Kőszeg Meseváros Óvoda és Bölcsőde Kincses sziget Bölcsődéje nevet fogja viselni, emellett a 12 fős csoportlétszám itt is 14 főre emelkedne. Végezetül elmondja, hogy az előterjesztéshez az Alapító és Módosító Okirat csatolásra került, előző nap folyamán a Magyar Államkincstártól érkezett egy két módosító jelzés, mely tartalmi változással nem jár. Köszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**34/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy Horvátzsidány község Önkormányzata, Peresznye község Önkormányzata és Kőszeg Város Önkormányzata között bölcsődei feladatok ellátására létrejövő feladatellátási szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy hatalmazza fel a polgármestert a jogtanácsos által készített, a bölcsődei ellátás helyéül szolgáló 9733 Horvátzsidány, 406/6 hrsz. alatti ingatlanra vonatkozó használati jogot alapító szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**35/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Meseváros Óvoda és Bölcsőde létszámának emelését 3 fő, 8 órás munkaviszonyban történő foglalkoztatásával – 2 kisgyermeknevelő és 1 dajka munkakörre – 2022. szeptember 1. napjától határozatlan időre hagyja jóvá. A szükséges pénzügyi fedezetet Kőszeg Város Önkormányzata 2022. évi költségvetésében biztosítsa.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **III.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**36/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Meseváros Óvoda és Bölcsőde alapító okiratának K/4372-1/2022. számú Módosító Okiratát, valamint a Kőszeg Meseváros Óvoda és Bölcsőde K/4372-2/2022. számú módosításokkal egységes szerkezetbe foglalt Alapító Okiratát a melléklet szerinti tartalommal hagyja jóvá.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **IV.** **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**37/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy kérje fel Guttmann Ferencné intézményvezetőt, hogy a Kőszeg Meseváros Óvoda és Bölcsőde szakmai alapdokumentumait 2022. június 15-ig döntésre készítse elő.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a 2021. évben végzett gyermekvédelmi munkáról**

**Előadó a polgármester nevében: Kovács-Mezei Virág igazgatási osztályvezető**

**Cserpánné dr. Dömötör Ramóna** elmondja, hogy a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése előírja, hogy a helyi önkormányzat a gyermekjóléti és gyermekvédelmi feladatainak ellátásáról átfogó értékelést készít, melyet a képviselő-testület megtárgyal. A beszámolót minden évben május 31. napjáig kell elkészíteni. A beszámoló átfogóan mutatja be a városban élő, tanuló gyermekek helyzetét a vizsgált területen. Köszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**38/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a városban 2021-ben végzett gyermekvédelmi tevékenységről szóló beszámolót a melléklet szerinti tartalommal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a Kőszegi Szociális Gondozási Központ 2021. évi szakmai munkájáról**

**Előterjesztő: Raposa Helga intézményvezető**

**Raposa Helga** elmondja, hogy afeladatellátási kötelezettsége elsődlegesen a város lakosságára terjedt ki, de ellátási szerződés alapján az egykori társulás több településén – Horvátzsidány, Kiszsidány, Ólmod, Peresznye, Bozsok, Velem - nyújtanak szolgáltatást. A család- és gyermekjóléti központ pedig a kőszegi járás településein látja el feladatát.

A Sartoris Szeretetszolgálattal az együttműködés partneri viszonyban van. A házi segítségnyújtási igényt továbbítják a Szeretetszolgálat felé.

Ezt követően röviden ismerteti a szociális alapszolgáltatások keretein belül az idősek klubját, a család- és gyermekjóléti szolgálatot, valamint a hajléktalanok nappali melegedőjét. A család- és gyermekjóléti szolgálat esetében kiemeli, hogy nem a problémák száma emelkedik, hanem azokkal az esetekkel kerülnek kapcsolatba, amihez nincsen kompetenciájuk és eszközük, sem a megoldásukra, sem pedig a kezelésükre. Ez nem szakember hiányában mutatkozik meg. Elkeserítőnek tarja, amikor a 13 éves roma kisfiúnak a szülei feleséget keresnek, és csak reménykednek, hogy ez nem jön össze. Ezen felül a probléma még az elvált szülők és gyermekek közötti kapcsolat. Ezek a gyerekek olyan sérüléseket szenvednek, mely poszttraumás pszichés problémákat okoz. A kapcsolattartásnál nem tudnak jelen lenni, így nem tudnak a gyereknek segíteni. Az idősotthoni ellátással kapcsolatban kiemelésre került, hogy a szolgáltatást 365 napon keresztül biztosítják. A 30 férőhellyel rendelkező otthon szolgáltatásait tárgyévben 40 fő vette igénybe. December 31-én 15 fő várakozó volt. Országos probléma a demens igénylők számának növekedése, mely külön személyi, szakképzettségi és tárgyi feltételeket igényel. Küzdenek a bent levők mentális állapotának romlásával, azonban demenciával küzdő személyeket nem tudnak felvenni engedély hiányában.

A hajléktalanok átmeneti szállásánál röviden ismerteti a melegedő elsődleges céljait. Nincs várólista a hajléktalan szállóra. Vannak személyek, akik 1994 óta bent vannak és a problémát az egészségügyi állapotuk romlása okozza.

Végezetül röviden összegzi az egészségügyi feladatokat ellátó védőnői szolgálatot. Az ő munkájukban is jelentősen megnőtt a telefonon és infokommunikációs eszközökön való kapcsolattartás a családokkal. Kiemeli, hogy nem tudnak működni orvosok nélkül. Szűréseket elvégzik, azonban kellene egy kontroll. A területi védőnőknek is nehezebb a dolguk, mert csökkent az óraszámuk, a gyermekorvosok miatt máshogy kell az idejüket szervezni.

A személyi és szakképzettségi feltételek biztosítása továbbra is nagy kihívást jelent. A Család-és gyermekjóléti központ egyes feladatait szakemberhiány miatt továbbra sem tudják ellátni, és a szolgálatok szakemberhiánya is növeli a központ dolgozóinak leterheltségét. Két éven belül az idősotthonból 3 személy, a hajléktalan szállóról pedig két személy megy nyugdíjba. Amennyiben nem találnak embert, hosszú távon érinteni fogja az intézmény működési engedélyeit, másrészt főként a bentlakásos egységek folyamatos működésének biztosítása kerülhet veszélybe. Megköszöni a figyelmet.

**Molnár Zoltán** minden elismerését fejezi ki az ott dolgozók előtt.

**Fekete-Pataki Edit** ehhez az embert próbáló munkáhozkitartást, erőt, egészséget kíván minden egyes dolgozó számára.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja a **határozati javaslatot**, melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**39/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Szociális Gondozási Központ 2021. évi szakmai munkájáról szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a Kőszegi Városi Múzeum, Könyvtár és Levéltár legutóbbi beszámolója óta eltelt időszakban végzett munkájáról**

**Előterjesztő: Révész József igazgató**

**Révész József** röviden ismerteti az előterjesztést. Elmondja, hogy az intézményi összevonások, átszervezések miatt nem volt egyszerű a beszámoló elkészítése. Az előterjesztést kiegészíti a múlt héten érkezett információval, miszerint a levéltári telephelyükre az EMMI 1.9 millió forintos szakmai támogatást ítélt meg, melyből tudják a levéltárat fejleszteni.

**Dr. Koczor Gábor** sajnálatosan mindenhol azt tapasztalja, hogy személyzet hiánnyal közködnek az intézmények. Tragikusnak találja, hogy nem találnak dolgozókat.

**Révész József** elmondja, hogy sajnálatosan levéltáros képzés nincs, könyvtáros képzés talán egy helyen van az országban.A múzeumi területen a műtárgy restaurátor képzésről kikerült személyeket az Országos Múzeum felszívja, így esélyük sincs a megüresedett helyeket betölteni. Abban bízik, hogy jogszabályi módosításokkal más végzettéggel is be lehet majd tölteni ezeket a munkaköröket.

**Raposa Helga** hozzáfűzi, hogy a szociális szférában is próbálkoztak a képesítési feltételeknek a megváltoztatásával, melyet röviden ismertet.

Ezt követően röviden átbeszélésre került a műtárgyak védelme és raktározása.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja a **határozati javaslatot**, melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**40/2022. (IV.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Városi Múzeum, Könyvtár és Levéltár 2020. április 01. és 2022. január 1. közötti időszakról szóló beszámolóját fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Egyebek keretében **Raposa Helga** elmondja, hogy nincs jelentkező az iskolaorvosi feladat ellátásra. Elmondja, hogy a védőnők az iskolaorvos nélkül nem tudnak dolgozni, az oltásokat kellene most már beadni. Dr. Szabó Attila végzi a Dr. Nagy László EGYMI-ben az iskolaorvosi feladatokat, ő vállalná a gyermekek oltásának beadását. Abban nem biztos, hogy az ÁNTSZ ezt elfogadja, melyet indokol. Kéri az önkormányzati hivatalt, hogy tájékoztassa Népegészségügyet a kialakult helyzetről, orvos kijelölésről. Az oltásokat be kellene adni a gyerekeknek. Dr. Szabó Attila is csak a saját rendelési idejének rovására tudná vállalni.

Raposa Helgakiemeli, hogy a Népegészségügy hozzáállása is meglehetősen érdekes volt az első megkeresés alapján, mert azt várták el tőle, hogy minden háziorvosi rendelőbe kopogtasson be és ismertesse a helyzetet. Erről jelentést is kellett tennie a Népegészségügy felé. Dr. Kiss Gabriellával is folytak egyeztetések, vállalná-e, de teljesen elzárkózott előle.

**Cserpánné dr. Dömötör Ramóna** tájékoztatást ad, hogy a levél megírása folyamatban van a megyei- és járási tisztifőorvos irányába. Amennyiben nem találnak orvost, ők fognak kijelölni. A jelzés megtörtént.

**Dr. Koczor Gábor** hozzáfűzi, hogy ilyen esetben valószínű a kórházból egy gyermekorvost fognak kijelölni, megbízni, hogy heti 1-2 alkalommal lássa el a feladatot. Valamilyen megoldást kell találni. Információja van arról, hogy egy 74 éves gyermekorvos szeretne idejönni a Nyírségből. Tájékoztatást kér az ügy állásáról.

Ezt követően röviden átbeszélésre kerül a 74 éves gyermekorvosi jelentkező ügye. A bizottság arra a következtetésre jutott, hogy korára való tekintettel hosszú távon nem megoldás felelősségteljes döntések, diagnózisok meghozatalához.

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 10.00 perckor berekeszti.

Kelt, mint az első oldalon.

Fekete-Pataki Edit

 bizottsági elnök bizottsági tag